Stappe kom ná kliniek swanger vrou wegwysArgieffoto: https://pixabay.com Dissiplinêre stappe sal gedoen word nadat ŉ Johannesburgse kliniek ŉ swanger vrou glo weggewys en sy buite die kliniek ineengestort het. Dr. Mphoa Phalatse, Johannesburgse burgemeesterskomiteelid vir gesondheid en maatskaplike ontwikkeling, het gesê die voorval het Vrydag by die Zandspruit-kliniek plaasgevind. Volgens Phalatse het die vrou, wat sou begin kraam, haar by die kliniek aangemeld, maar is glo aangesê om terug te gaan huis toe en daar reg te maak om hospitaal toe te gaan. Die vrou het die kliniek verlaat, maar buite die gebou ineengestort. “Die vrou het later in dieselfde kliniek lewe geskenk aan ŉ tweeling nadat sy terug in die kliniek in gehaas is,” het Phalatse gesê. Phalatse het vandeesweek die ma en haar babas besoek en gesê sy is bly om te sien dat dit met al drie goed gaan ondanks die beproewing. Sy het intussen gelas dat ŉ ondersoek na die voorval gedoen en ŉ volledige verslag aan haar gestuur word. “As beskermhere van gesondheidsdienste in Johannesburg word daar van ons verwag om aan die beginsels van die Hippokratiese eed te voldoen, om goed te doen en geen skade te berokken nie. Die verpleegpersoneellid se versuim om aan hierdie praktykkode te voldoen, het die lewe van hierdie ma en haar tweelingseuntjies in gevaar gestel,” het Phalatse gesê. “Ek is uiters teleurgesteld in hierdie trae benadering om ŉ pasiënt te help en nog meer oor die pogings om die waarheid weg te steek, en my en die bestuur te mislei. Dissiplinêre stappe sal gedoen word sodra die ondersoek afgehandel is.” Die kliniek is ná die voorval tydelik gesluit, maar bedrywighede is sedertdien weer hervat.